12Bitá á zāŋ Efraím bân Galaad, awú Yefté. 1Bǒd yā Efraím bə́ ngáman tógan, ńdɔ̄ bə́ ngádaŋ Yórdan, bə́ ngakə ḿfág yā Tsafôn, bɔ́ ai Yefté nâ: “Ású dzé ó ngádaŋ á yād naa wakə lúman ai Amonít, təge bía lóē naa bǐ kə lúman ai bɔ́ fūfulu ? Byǎyi hḿ dígī ndá dzóe ai wǎmēn ásə.” 2Ńdɔ Yefté a ngádzó ai bɔ́ naa: “Mǎmēn ai bod báma bǐ ngábə́ bələ́ bǒd bitɔm ai Amonít; ńdɔ mə ngálóē mínā, mína təge mə kode á mɔ́ mábá. 3Éyɔŋ mə yén yǎ naa myǎ ndzí kig mə dǐŋ kode, ńdɔ mə ngáháŋ yə́bə̄ məsis ású ényiŋ dzáma, ńdɔ mə ngádaŋ á yād mə̌ ngakə lúman ai Amonít, ńdɔ Ǹtondôbə a ngávə́ bɔ̄ á mɔ́ máma; ású dzé myǎkə tíē naa myǎzu lúman ai ma ámōs dí ? 4Ńdɔ fɔ́ɔ́ Yefté á ngātógan bod bə́sə̄ yā Galaad, bə́ ngalúman ai Efraím; ńdɔ bǒd yā Galaad bə́ ngátəgə Efraím, amú bə́ dzô nâ: “Mǐ nə bətúb bə́ Efraím, mína bəgalaadít, á zāŋ Efraím ai Manasé.” 5Ńdɔ bəgalaadít bə́ ngáman tsíg mə̄bōŋ mə́ Yórdan ású béfraímit, ńdɔ̄ ábōg mod ziŋ yǎ mīńtúbúg mí Efraím ā dzó nâ: “Dzǒgán mə́ daŋ á yād”, bǒd yā Galaad bɔ́ ai nyé nâ: “Yə o nə mǎn Efraímit ?” Ngə́ ā yālán nâ: “Kǒkōá”, 6bɔ́ ai nyé nâ: “Tám dzó naa “Shiboleth.” Nyé á kīg nâ: “Siboleth”, ású fálaga ǹkɔ́bɔ tě e kád nyē, eyɔ̌ŋ tē hḿ bá bi nyé bə́ wé nyē á mə̄bōŋ mə́ Yórdan. Hə amǒs te étam, Efraímit bə́ ngáwú bod bakúda məwóm mə́nyi ai bə́bɛ̄. 7Yefté á ngātsíg Ísraɛ̂l ǹtól mīḿbū mísaman, ńdɔ Yefté mǎn Galaadít á ngáwú, a dzə̌bán á tísɔn dzié, á Galaad.